b'\n_START_ARTICLE_\nAcetoneminis v\xc4\x97mimas\n_START_PARAGRAPH_\nAcetoneminis v\xc4\x97mimas \xe2\x80\x93 liga, kuri rei\xc5\xa1kiasi periodi\xc5\xa1kai pasikartojan\xc4\x8diais nesulaikomo v\xc4\x97mimo priepuoliais._NEWLINE_Da\xc5\xbeniausiai serga 2-5 m. vaikai, kurie turi \xc4\xafgimt\xc5\xb3 med\xc5\xbeiag\xc5\xb3 apykaitos sutrikim\xc5\xb3. Kai vaikas, link\xc4\x99s sirgti \xc5\xa1ia liga, maitinamas riebiu, ma\xc5\xbeai angliavandeni\xc5\xb3 (vaisi\xc5\xb3, dar\xc5\xbeovi\xc5\xb3) turin\xc4\x8diu maistu, jo organizme susikaupia per daug ketonini\xc5\xb3 med\xc5\xbeiag\xc5\xb3, kurios toksi\xc5\xa1kai veikia centrin\xc4\x99 nerv\xc5\xb3 sistem\xc4\x85. Re\xc4\x8diau j\xc4\x85 sukelia badavimas, infekcin\xc4\x97 liga, stiprios emocijos. Ji gali prasid\xc4\x97ti ir per prievart\xc4\x85 maitinamam vaikui._NEWLINE_I\xc5\xa1 prad\xc5\xbei\xc5\xb3 pablog\xc4\x97ja savijauta, skauda galv\xc4\x85, i\xc5\xa1 burnos sklinda acetono kvapas, v\xc4\x97liau pradedama nesulaikomai vemti. Vaikas vemia 2-3 paras arba ilgiau, tiek valgydamas, tiek badaudamas. Apima apatija, skauda pilv\xc4\x85, vis\xc4\x85 laik\xc4\x85 tro\xc5\xa1kina, kartais pakyla temperat\xc5\xabra. Sutrinka organizmo vandens ir elektrolit\xc5\xb3 apykaita. \xc5\xa0ios ligos priepuoliai gali kartotis iki 9-10 m. am\xc5\xbeiaus._NEWLINE_Prasid\xc4\x97jus \xc5\xa1iai ligai, ligoniui reikia duoti gerti nedideliais gurk\xc5\xa1niais \xc5\xa1altos sald\xc5\xbeios arbatos, mineralinio vandens arba geriamosios sodos tirpalo (pus\xc4\x97 arbatinio \xc5\xa1auk\xc5\xa1telio \xc4\xaf stiklin\xc4\x99 vandens). Su arbata jis gali suvalgyti baltos duonos riekel\xc4\x99 ar d\xc5\xbei\xc5\xabv\xc4\x97s\xc4\x97l\xc4\xaf. V\xc4\x97mimui aprimus, girdyti v\xc4\x97siomis vaisi\xc5\xb3 (obuoli\xc5\xb3, slyv\xc5\xb3, apelsin\xc5\xb3) sultimis: po 2-3 arbatinius \xc5\xa1auk\xc5\xa1telius kas 10 min. Jei vaikas nenustoja vemti, reikia kviesti gydytoj\xc4\x85. Ligonis da\xc5\xbeniausiai guldomas \xc4\xaf ligonin\xc4\x99. Linkusiam \xc4\xaf \xc5\xa1i\xc4\x85 lig\xc4\x85 vaikui patartina neduoti riebaus maisto (grietin\xc4\x97l\xc4\x97s, sviesto, riebios m\xc4\x97sos, pyragai\xc4\x8di\xc5\xb3, torto, stipraus sultinio). J\xc4\xaf reikia maitinti var\xc5\xa1ke, neriebia \xc5\xbeuvimi, dar\xc5\xbeov\xc4\x97mis, vaisiais, avi\xc5\xbe\xc5\xb3 ko\xc5\xa1e, mi\xc5\xa1rain\xc4\x97mis su augaliniu aliejumi. Sviestu ir grietine patiekalai tik paskaninami. Reikia steb\xc4\x97ti, kokie maisto produktai sukelia vaikui v\xc4\x97mim\xc4\x85, ir j\xc5\xb3 vengti. V\xc4\x97mim\xc4\x85 gali nustatyti patys t\xc4\x97vai; specialus popier\xc4\x97lis ar tablet\xc4\x97l\xc4\x97, pamirkyti vaiko \xc5\xa1lapime, pakei\xc4\x8dia spalv\xc4\x85. Popier\xc4\x97li\xc5\xb3 ar table\xc4\x8di\xc5\xb3 acetonui \xc5\xa1lapime nustatyti galima gauti vaik\xc5\xb3 poliklinikoje.'